Un focar de rujeolă cu 12 cazuri este în evoluție în comuna Baia, în satul Bogata, a informat miercuri purtătorul de cuvânt al Direcției de Sănătate Publică Suceava, Cristina Agavriloaei. Aceasta a declarat că este vorba despre 12 copii nevaccinați sau cu schema de vaccinare incompletă. În urma verificărilor efectuate de inspectorii DSP s-a constatat că în comuna Baia, în cele 3 luni de la declararea epidemiei de rujeolă, adică din 5 decembrie 2023 până în prezent, au fost vaccinați doar 9 copii, rămânând în jur de 70 de copii restanțieri cu una sau două doze. Asta în condițiile în care Ministerul Sănătății a solicitat ferm intensificarea măsurilor de vaccinare atât la copiii eligibili/restanțieri, conform calendarului național de vaccinare, cât și includerea la vaccinare a lotului de copii cu vârsta cuprinsă între 9-11 luni.
"Conform atribuțiilor care ne revin, o echipă multidisciplinară din cadrul DSP Suceava se va deplasa în data de 7 martie a.c. la Bogata pentru ca în colaborare cu medicii de familie să mobilizeze și să vaccineze un număr cât mai mare de copii din rândul celor restanțieri. Pentru buna derulare a acestei acțiuni am solicitat sprijin autorității locale în vederea identificării și vaccinării restanțierilor", a afirmat Cristina Agavriloaei, precizând că DSP va asigura întreaga cantitate de vaccin necesară și consumabilele aferente.
Purtătorul de cuvânt al DSP Suceava a făcut un nou apel la părinți pentru prezentarea copiilor în vederea vaccinării pentru a asigura păstrarea stării de sănătate a acestora. Vaccinarea ROR se face prin programul național de vaccinare al Ministerului Sănătății și este gratuită.
"Imunizarea prin vaccinare este cea mai sigură metodă prin care puteţi proteja copiii împotriva anumitor boli infecţioase precum rujeola, rubeola, poliomielita, tusea convulsivă, difteria, tetanosul, hepatita virală B etc. În cazul în care un copil vaccinat va contracta un virus, sistemul lui imunitar va şti să reacţioneze, să lupte împotriva infecţiilor, va fi pregătit pentru a combate rapid şi eficient boala", transmit specialiștii în sănătate publică.